b'\n_START_ARTICLE_\nTavriski\n_START_PARAGRAPH_\nTavriski (latinsko Tavrisci) so bili keltsko pleme, ki ga je sestavljalo ve\xc4\x8d rodov, ki poimensko niso izpri\xc4\x8dani (razen Latobikov, Jazov in Varkianov), naseljenih v srednji in vzhodni Sloveniji, na severozahodu Hrva\xc5\xa1ke ter na jugozahodu Mad\xc5\xbearske._NEWLINE_Iz mati\xc4\x8dnega prostora v Galiji so se skupaj z Boji najverjetneje razselili v dveh valovih: eni \xc4\x8dez Alpe v Italijo (tam so bili leta 225 pr. n. \xc5\xa1t. dokon\xc4\x8dno pora\xc5\xbeeni v toskanskem kraju, imenovanem Telmon, zato nekateri menijo, da so se odselili v Panonijo, za kar pa ni trdnih dokazov), drugi pa naj bi prodirali vzdol\xc5\xbe Donave do Blatnega jezera. Od tam so se postopno \xc5\xa1irili proti jugozahodu, zasegli Nauportus (danes Vrhnika, po gr\xc5\xa1kem zgodovinarju Strabu je bil Nauportus naselje Tavriskov), s te\xc5\xbenjo zasidrati se v severovzhodni Italiji, kar je \xe2\x80\x93 v nadaljevanju \xe2\x80\x93 spro\xc5\xbeilo rimski odgovor, namre\xc4\x8d zgraditev trdnjave Aquileia (danes Oglej)._NEWLINE_Po najstarej\xc5\xa1em viru je bilo na ozemlju Tavriskov odkrito bogato nahajali\xc5\xa1\xc4\x8de zlata. Leta 129 pr. n. \xc5\xa1t. jih je premagal rimski konzul Gaj Sempronij Tuditan. Okoli leta 50 pr. n. \xc5\xa1t. so v zavezni\xc5\xa1tvu z Boji do\xc5\xbeiveli hud poraz proti Da\xc4\x8danom pod vodstvom kralja Burebiste. Pokoril jih je Oktavijan v nizu bitk v letih med 35\xe2\x80\x9333 pr. n. \xc5\xa1t., dokon\xc4\x8dno pa so bili zlomljeni \xc5\xa1ele leta 16 pr. n. \xc5\xa1t.'